Ħondoq by Night fl-isfond ta' waħda mill-isbaħ bajjiet
Il-Ministru għal Għawdex Clint Camilleri flimkien mal-Ministru għall-Ambjent, it-Tibdil fil-Klima u l-Ippjanar Aaron Farrugia nedew id-disa' edizzjoni ta' Ħondoq by Night Festival, waħda mill-akbar attivitajiet li jsiru f'Għawdex, u li din is-sena tittella' s-Sibt, 25 ta' Lulju 2020. Il-Ministru Clint Camilleri qal li dawk li jżuru Għawdex f'dan it-tmiem il-ġimgħa se jsibu bosta attivitajiet jistennewhom, fosthom dan il-festival fuq il-bajja ta' Ħondoq ir-Rummien proprju l-għada tal-festival tan-nar li se jsir fix-Xagħra. Il-Ministru Aaron Farrugia qal li attivitajiet bħal dawn juru r-reżiljenza tal-poplu Malti hekk kif qed nirkupraw mill-pandemija COVID-19. Spjega li se tkun preżenti wkoll il-kampanja li għaddejja bħalissa, 'Saving our Blue', sabiex jitwassal il-messaġġ li ngawdu l-bajjiet u x-xtajtiet Maltin u Għawdxin mingħajr l-użu ta' single-use plastics, biex dawn il-bajjiet u l-ibħra tagħna ngħadduhom lill-ġenerazzjonijiet ta' warajna aħjar milli sibniehom. Il-line up tal-Ħondoq by Night Festival 2020 se jinkludi wħud mill-aqwa artisti lokali, fosthom Ira Losco & band, Cash & Band, Rebecca & The Passengers, Ryan Spiteri, Micimago u Dj Darco.